-м зэлъэпкъэгъу гущыIитIу зыщызэрипхырэм (пшъашъи, кIали) зэпыутыкIэ зэгохыгъэн фаеу еIомэ, ЗекIогъу Уцужьыкъо ащ фэдэ гущыIитIумэ азфагу зэпыут дэбгъэуцоныр имыщыкIагъэу елъытэ. Мы еплъыкIэр ары Iэшъхьэмафэри зытетыгъэр. КIэращым зэритхырэмкIэ, член шъхьаIитIури цIэеIо падежым ит пкъыгъуацIэкIэ, е пчъэгъацIэкIэ, е причастиекIэ къэIуагъэхэ хъумэ подлежащымрэ сказуемэмрэ азфагу тире дагъэуцо. ЗекIогъум ащ фэдэ правилэр щегъэзые. Ащ фэдэ гущыIитIум азфагу тире дэмытыныр адыгабзэм инэшанэхэм нахь апэблагъ. ЯтIонэрэр. ЗекIогъум нэшэнэ зэфэхьысыжьым нахь зыритызэ иправилэхэр ыгъэпсынхэм пылъымэ (зэкIэмкIи ащ параграфи I0I-рэ къеты), КIэращыр зэфэхьысыжь IэубытыпIэм нахь кIэрычыгъэу зэрэщытым къыхэкIэу иправилэхэр ужъгъэищагъэхэу хъугъэх (зэкIэмкIи ащ параграфи I83-рэ къеты). Ящэнэрэр. Нафэу зэрэщытымкIэ, зэпыугъо тамыгъэхэм агъэцэкIэрэ пшъэрылъхэр икъоу къызыщыбгъэлъэгъонхэ плъэкIыщтыр тхыгъэ текстыр ары. Ар КIэращым егъэцакIэ. Ау текстэу ыгъэфедэхэрэм къахэфэрэ тамыгъэхэм критическэу зэрямыкIуалIэрэм къыхэкIэу правилэхэм ащыщхэм уагъэразэрэп. ЗекIогъум ехьылIагъэр арымэ, ар тхыгъэ текстым нахь пэчыжь. ГущыIэм пае, анахь правилэ хьылъэхэр къыриушыхьатынхэм пае ежь къыугупшысыгъэ гущыIэухыгъи I00-м фэдиз проектым щегъэфедэ. Къэугупшысыгъэ гущыIэухыгъэхэм атегъэпсыкIыгъэ правилэхэм сыдигъокIи искусственнагъэр къахэщы. ЯплIэнэрэр. Проектхэм гъэпсыкIэу (структурэу) афашIыгъэмкIэ авторхэр урыс пунктуацием рэгъуазэх, ау зэрэзэтекIхэрэри къыхэкIы. ГущыIэм пае, КIэращым зэпыутыр зыщагъэуцурэ Iахьэхэр, урыс пунктуацием фэдэу, шъхьэхэмкIэ къыхэгъэщыгъэхэу ешIымэ, ащ фэдэ шIыкIэм ЗекIогъум щекIухьэ. КъызэрэтшIошIырэмкIэ, шъхьэ къыхэгъэщыным КIэращыр дехьыхыIо. ГущыIэм пае, Iэтыгъэ тамыгъэр зыщагъэуцурэ Iахьэхэм ацIэ къызэрариIорэр имыщыкIагъэу плъытэн плъэкIыщт.